b'\n_START_ARTICLE_\nDioksini\n_START_PARAGRAPH_\nDioksin je raz\xc5\xa1irjeno poimenovanje za dru\xc5\xbeino halogeniranih organskih spojin. Skupino spojin sestavljajo poliklorni dibenzofurani (PCDF) in poliklorni dibenzodioksini (PCDD). PCDD se akumulirajo v \xc4\x8dlove\xc5\xa1kem in \xc5\xbeivalskem ma\xc5\xa1\xc4\x8dobnem tkivu. Najnevarnej\xc5\xa1i v skupini dioksinov je TCDD. Nedavno so odkrili, da so polibromirani dibenzofurani in dibenzodioksini (klor v molekuli je zamenjan z bromom) strupene ne\xc4\x8disto\xc4\x8de v bromiranih retardantih za ga\xc5\xa1enje po\xc5\xbearov, konkretno spojine polibromiranih difenil etrov.\n_START_SECTION_\nKemi\xc4\x8dna struktura\n_START_PARAGRAPH_\nOsnovna struktura vseh dioksinov vsebuje dva benzenova obro\xc4\x8da, povezana z enojnim kisikovim mostom (furani) ali dvojnim kisikovim mostom (dioksini). Klorovi atomi so pritrjeni na osnovno strukturo na enem od osem mo\xc5\xbenih mest na molekuli. Vsa mesta, na katerih so mo\xc5\xbene vezi, so ozna\xc4\x8dena od 1 do 10. Obstaja 210 razli\xc4\x8dnih tipov PCDD kongenerikov (pojem kongeneriki ozna\xc4\x8duje spojine, ki spadajo v skupino dioksinov). Toksi\xc4\x8dnost PCDD je odvisna od \xc5\xa1tevila in pozicije klorovih atomov. Samo kongeneriki, ki imajo klor na pozicijah 2,3,7 in 8 so ob\xc4\x8dutno toksi\xc4\x8dni. Od 210 ima samo 17 kongenerikov skupine PCDD klorove atome na polo\xc5\xbeajih, ki rezultirajo v toksi\xc4\x8dnosti (po shemi International toxic equivalent (I-TEQ) scheme avtorjev NATO/CCMS).\n_START_SECTION_\nToksi\xc4\x8dnost\n_START_PARAGRAPH_\nNajbolj toksi\xc4\x8den od kongenerikov je 2,3,7,8-tetraklorodibenzo-p-dioksin (TCDD). Ostali kongeneriki ali njihove me\xc5\xa1anice so rangirani na intervalu od 0 do 1, kjer je 0 nenevaren, 1 pa najbolj nevaren. TCDD ima vrednost 1. Rangiranje toksi\xc4\x8dnosti po metodi od 0 do 1 se imenuje TEF (angle\xc5\xa1ko Toxic Equivalence Factor). Toksi\xc4\x8dnost kongenerika je v veliki meri odvisna od ob\xc4\x8dutljivosti \xc5\xbeivljenjske oblike. Tako TEF vrednosti razli\xc4\x8dne za sesalce, ribe in ptice. Na splo\xc5\xa1no se TEF za ljudi ne razlikuje mnogo od TEF za sesalce. TEF so bili razviti na podlagi obse\xc5\xbenih raziskav, ki so v grobem ugotavljale dvoje: oceno nevarnosti in mo\xc5\xbenost regulacije toksina. Tudi mnoge druge spojine se rangirajo po TEF, npr. PCB, ki dosegajo\xc2\xa0\xc2\xbble\xc2\xab\xc2\xa0vrednosti do 0,1. Dioksini in ostala obstojna organska onesna\xc5\xbeila (POPi, angle\xc5\xa1ko Persistent Organic Pollutants) so predmet regulative Stockholmske konvencije. Konvencija obvezuje podpisnike, da uvedejo vse mo\xc5\xbene ukrepe za zmanj\xc5\xa1anje vseh virov dioksina na ni\xc4\x8d, kjer pa to ni mogo\xc4\x8de, pa na dosegljivi minimum.\n_START_SECTION_\n\xc5\xa0tudije u\xc4\x8dinkov dioksinov v vietnamski vojni\n_START_PARAGRAPH_\nSkupine ameri\xc5\xa1kih in vietnamskih vojnih veteranov, vklju\xc4\x8dno z vietnamsko vlado, so podprle znanstvene raziskave, da bi preverili njihove domneve o \xc5\xa1kodljivih u\xc4\x8dinkih dioksinov, odgovornih za \xc5\xa1tevilne motnje v okolju in ljudeh. Na desettiso\xc4\x8de defektov pri novorojen\xc4\x8dkih, motnje v funkcioniranju ameri\xc5\xa1kih veteranov, kakor tudi motnje pri (po oceni) milijonu Vietnamcev, so pripisali tudi izpostavljenosti zloglasni kemikaliji z imenom agent orange. Ugotovili so, da je agent orange vseboval veliko najbolj strupenega TCDD. Najbolj sodobna \xc5\xa1tudija, nastala pod okriljem National Academy of Sciences, je bila izdana 1. aprila 2003._NEWLINE_V organizaciji Center for Disease Control so objavili, da koli\xc4\x8dine najdene v vietnamskih veteranih ne odstopajo bistveno od koli\xc4\x8din najdenih v obi\xc4\x8dajni populaciji. Izjema so tisti, ki so bili neposredno v stiku z agent orange. Vojaki, ki so fizi\xc4\x8dno upravljali z njim, so bili vklju\xc4\x8deni v operacijo Ranch Hand. Ugotovljeno je bilo, da so ti veterani nadpovpre\xc4\x8dno oboleli za sladkorno boleznijo.\n_START_SECTION_\nZastrupitve z dioksinom v Sloveniji\n_START_PARAGRAPH_\nKonec sedemdesetih in v za\xc4\x8detku 80-tih let je bilo ve\xc4\x8d zastrupitev z dioksinom tudi v Sloveniji. Najve\xc4\x8d v tovarni elektrolitskih kondenzatorjev Iskra na Dolenjskem. Zaradi nepravilno uskladi\xc5\xa1\xc4\x8denih surovin za proizvodnjo je ve\xc4\x8dja koli\xc4\x8dina strupenih surovin odtekla v podtalnico in zastrupila reko Krupo, kar je spro\xc5\xbeilo novinarsko raziskovalno akcijo, kaj se v tem okolju dogaja. Kljub prizadevanju okoljsko osve\xc5\xa1\xc4\x8denih novinarjev in veliko zapisanih dejstev je vsa zadeva kmalu poniknila v pozabo in nih\xc4\x8de ni bil kaznovan za o\xc4\x8diten okoljski kriminal, mnogi prebivalci v tem okolju pa \xc5\xa1e danes nosijo te\xc5\xbeke posledice nespametnih dejanj tedanje industrije.\n_START_SECTION_\nIzpusti se\xc5\xbeigalnic odpadkov\n_START_PARAGRAPH_\nSodobne se\xc5\xbeigalnice odpadkov naj bi bile opremljene s \xc4\x8distilnimi napravami, vendar nam nekateri podatki ka\xc5\xbeejo, da kljub moderni opremi ni u\xc4\x8dinek zadovoljiv. Primer je cementna tovarna Texas Industries co. v Midlothian v Teksasu, kjer so se izpusti dioksinov celo pove\xc4\x8dali._NEWLINE_Vseeno je napredek na tem podro\xc4\x8dju velik. Ocenjuje se, da se\xc5\xbeiganje mestnega kosovnega odpada, medicinskega odpada, kanalizacijskega mulja in nevarnih odpadkov predstavlja le \xc5\xa1e okoli 3\xc2\xa0% vseh izpustov dioksinov. V primerjavi z letom 1987, ko je EPA naredila popis izpustov dioksinov in ugotovila, da se\xc5\xbeiganje predstavlja 80\xc2\xa0% vseh virov dioksina, je to velik dose\xc5\xbeek. Rezultat te obse\xc5\xbene \xc5\xa1tudije je bil implementacija novih ekolo\xc5\xa1kih zahtev, ki so privedle do dana\xc5\xa1njega zadovoljivega stanja na tem podro\xc4\x8dju zastrupljanja narave._NEWLINE_\xc5\xa0e vedno pa te\xc4\x8de razprava o tem, kako uspe\xc5\xa1ni so ti ukrepi v resnici, saj uspe\xc5\xa1en proces odstranjevanja dioksinov iz plinov \xc5\xa1e ne pomeni, da so ti dioksini nevtralizirani. Ujeti dioksini v filtrih, v obliki filtrnih poga\xc4\x8d, potem dioksini v \xc5\xbelindri in lete\xc4\x8di pepel so \xc5\xa1e vedno strupi, ki jih je potrebno varno nevtralizirati.'